## El Museu de les Ciències oferix en desembre tres noves conferències de divulgació científica i una observació amb telescopis

*** Les xarrades impartides per experts són d’accés lliure fins a completar l’aforament**

El Museu de les Ciències oferix tres noves conferències este mes de desembre que formen part dels cicles de divulgació científica ‘Astronomia’ i ‘Actualitat’ i en les quals s’abordaran l’evolució de les estreles, què són les vitamines i la tècnica biomèdica de la criomicroscòpia electrònica. Estos programes de conferències, que se celebren en l’auditori Santiago Grisolía, permeten acostar la ciència al públic general i l’encontre amb els mateixos investigadors que narren en primera persona el seu treball en els laboratoris i centres d’investigació.

La primera conferència serà el dimecres 10 de desembre (a partir de les 19:00 hores), forma part del cicle ‘Astronomia’ i comptarà amb la participació de la doctora en astrofísica i investigadora de l’Institut d’Astrofísica de Canàries (IAC), Sara Rodríguez. Amb el títol ‘La vida secreta de les estreles’ l’experta revelarà com naixen i es formen, el seu interior, com evolucionen i s’extingixen. Després de la xarrada, si les condicions meteorològiques ho permeten, es realitzarà una observació amb telescopis en el Jardí d’Astronomia.

En el marc del programa ‘Actualitat’, el dimarts 16 de desembre a les 19:00 hores, el Dr. Isidro Vitoria Miñana, pediatre investigador de la Unitat de Nutrició i Metabolopaties de l’Hospital Universitari La Fe de València, abordarà en la seua conferència ‘Vitamines: passat i present’ la fascinant història d’estos micronutrients, com es van identificar i van aïllar les vitamines, i per què continuen sent tan importants hui dia.

El divendres 19 de desembre, a partir de les 16:30 hores, la Dra. Eva Nogales, catedràtica distingida de Bioquímica, Biofísica i Biologia Estructural de la Universitat de Califòrnia en Berkeley, impartirà la conferència ‘Vore-ho per a creure-ho: el paper de la criomicroscòpia electrònica en biomedicina’. Nogales, que també és investigadora de l’Institut Mèdic Howard Hughes, presentarà les seues contribucions pioneres en la visualització de microtúbuls i l’anàlisi estructural del complex que localitza el principi de cada gen i inicia la seua còpia a ARN que després es traduirà en proteïnes.

L’estructura 3D de proteïnes és clau per a entendre la seua funció, les malalties i el disseny de fàrmacs. La criomicroscòpia electrònica (crio-EM) ha revolucionat este camp en revelar, amb resolució quasi atòmica, estructures que es consideraven inassolibles. Esta tècnica ha permés estudiar màquines moleculars altament dinàmiques o polímers com els microtúbuls, dianes de l’anticancerigen Taxol.

Les tres conferències, que se celebren en l’auditori Santiago Grisolía del Museu de les Ciències, són gratuïtes i d’accés lliure fins a completar aforament.

Fecha: 04/12/2025